จังหวัดสิงห์บุรี จัดโครงการวันเยาวชนแห่งชาติ “ย้อนเสน่ห์วิถีไทย ร้อยดวงใจ เทิดไท้องค์ภูมินทร์”
ณ ตลาดไทยย้อนยุคบ้านระจัน วัดโพธิ์เก้าต้น อำเภอค่ายบางระจัน  จังหวัดสิงห์บุรี พันตำรวจโท หม่อมหลวง กิติบดี  ประวิตร  รองผู้ว่าราชการจังหวัดสิงห์บุรี รักษาราชการแทนผู้ว่าราชการจังหวัดสิงห์บุรี เป็นประธานในพิธีเปิดโครงการวันเยาวชนแห่งชาติ พร้อมมอบช่อดอกไม้แสดงความยินดีแก่เยาวชนที่ได้รับรางวัลเยาวชนคนเก่งในโครงการด้วยรักและห่วงใย ในสมเด็จพระเทพรัตนราชสุดาฯ สยามบรมราชกุมารี โดย นางพรทิพย์ สุขสราญ พัฒนาสังคมและความมั่นคงของมนุษย์จังหวัดสิงห์บุรี และคณะบริหารสภาเด็กและเยาวชนแห่งชาติ  เนื่องจากในวันที่ 20 กันยายน 2560 เป็นวันเยาวชนแห่งชาติ จัดกิจกรรมในหัวข้อ “ย้อนเสน่ห์วิถีไทย ร้อยดวงใจ เทิดไท้องค์ภูมินทร์” มีการเดินขบวนพาเหรดเทิดพระเกียรติ พระบาทสมเด็จพระปรมินทรมหาภูมิพลอดุลยเดช บรมนาถบพิตร และสมเด็จพระเจ้าอยู่หัวมหาวชิราลงกรณ บดินทรเทพยวรางกูร  ร้องเพลงสรรเสริญพระบารมี  รำถวายพระพรราชวงศ์จักรี การขับร้องเพลงพระราชนิพนธ์ การแสดงชุดวีรกรรมรำลึก และร้องเพลงประสานเสียงของเด็กและเยาวชนชุด รักพ่อไม่มีวันพอเพียง มีผู้สนใจเป็นจำนวนมาก
โดยกลุ่มเป้าหมายประกอบด้วย หน่วยงานในสังกัดกระทรวง พม. สภาเด็กและเยาวชนจังหวัดสิงห์บุรี เยาวชนจากสถานศึกษา พัฒนาสังคมและความมั่นคงของมนุษย์จังหวัดสิงห์บุรี เข้าร่วมกิจกรรม จำนวน 250 คน เพื่อเป็นการพัฒนาศักยภาพเด็กและเยาวชนให้รู้จักการมีส่วนร่วมและความสามัคคี ให้เด็กและเยาวชนได้แสดงศักยภาพเชิงบวก กล้าคิดกล้าแสดงออกอย่างสร้างสรรค์ มีคุณธรรมจิริยธรมใช้เวลาว่างให้เกิดประโยชน์ สนับสนุนให้เด็กและเยาวชน ได้ทำกิจกรรมร่วมกับภาคีเครือข่ายต่างๆ เกิดการบูรณาการดำเนินงานร่วมกับภาคีเครือข่ายทางสังคม